ໂຕປະກັນສະວິດເຊີແລນ ຫລົບໜີຈາກ ຄົນຮ້າຍມາໄດ້ ທີ່ຟີລິບປີນ
ທະຫານຟີລິບປີນ ພົບເຫັນ ໂຕປະກັນ ຊາວສະວິດເຊີແລນ ຫລັງຈາກຜູ້ກ່ຽວຫລົບໜີ ຈາກພວກຫົວຮຸນແຮງ ທີ່ຈັບລາວໄປນັ້ນ ອອກມາໄດ້ ໃນວັນເສົາວານນີ້.
ຜູ້ຊາຍຄົນສະວິດເຊີແລນຜູ້ນຶ່ງ ທີ່ຖືກພວກຫົວຮຸນແຮງລັດອິສ ລາມລັກພາໂຕໄປ ໃນພາກໃຕ້ຂອງຟີລິບປີນ ເມື່ອເກືອບ 3 ປີ ຜ່ານມາ ໄດ້ຖືກຊ່ອຍຊີວິດ ໃນເກາະ ໂຮໂລ ໃນພາກໃຕ້ຂອງ ຟີລິບປີນ ພັນເອກ Restituto Padilla ໂຄສົກກອງທັບຟີລິບປີນ ກ່າວ ວ່າ ທ່ານ Lorenzo Vinciguerra ແລ່ນໜີຈາກພວກຫົວຮຸນແຮງກຸ່ມ Abu Sayyaf ໃນວັນ ເສົາວານນີ້ ໃນລະຫວ່າງການຍິງປືນຕໍ່ສູ້ກັນກັບພວກທະຫານຟີລິບປີນ ລາວໄດ້ຮັບບາດ ເຈັບ ໃນການແລ່ນຫລົບໜີຈາກພວກຫົວຮຸນແຮງນັ້ນ ແລະຕໍ່ມາພວກທະຫານຟີລິບປີນ ໄດ້ພົບເຫັນລາວ ບັນດາເຈົ້າໜ້າທີ່ ກ່າວວ່າ ທ່ານ Viciguerra ໄດ້ຖືກນຳໄປພັກຜ່ອນຢູ່ໂຮງໝໍ ເພື່ອປິ່ນປົວ ບາດແຜ ທີ່ບໍ່ຮ້າຍແຮງເຖິງຂັ້ນອັນຕະລາຍຕໍ່ຊີວິດ ບັນດາເຈົ້າໜ້າທີ່ກ່າວວ່າ ຄົນ Netherlands ຄົນນຶ່ງ ຄືທ່ານ Ewold Horn ທີ່ໄດ້ຖືກລັກ ພາໂຕໄປພ້ອມກັນກັບທ່ານ Vinciguerra ນັ້ນ ຍັງບໍ່ທັນໄດ້ຮັບການຊ່ອຍຊີວິດໄວ້ເທື່ອ ແຕ່ກໍບໍ່ມີຂ່າວຄາວໃດໆ ກ່ຽວກັບທ່ານ ໃນເວລານີ້